hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ (“ҲИДОЯТ” ЖУРНАЛИ, 2016 ЙИЛ 10-СОН)\nСЎРАГАН ЭДИНГИЗ (“ҲИДОЯТ” ЖУРНАЛИ, 2016 ЙИЛ 10-СОН)\nСАВОЛ: Ҳожат намози деган нафл намоз бор экан. Илтимос, у қандай намозлиги, қачон ва қай тартибда ўқилиши ҳақида маълумот берсангиз.\nЖАВОБ: Алҳамду лиллаҳ, вассолату вассаламу ала росулиллаҳ. Аммо баъд... Киши ҳаёти давомида қийинчилик ва муаммоларга дуч келса, уларни ҳал қилишнинг бирдан-бир йўли Аллоҳга илтижо қилиб дуо қилишдир. Ҳар вақтда қилинган дуоларнинг қабул бўлиши аниқдир. Аммо Қуръон тиловати ва намоздан сўнг қилинадиган дуолар мақбуллиги шубҳасиздир.\nБирор бир ҳожат бўлганида уни раво қилиш учун нима қилиш кераклиги ҳақида ҳадиси шарифда бундай дейилади. Абдуллоҳ ибн Авфо (розияллоҳу анҳу)дан ривоят қилинади: «Набий (соллаллоҳу алайҳи ва саллам): “Кимнинг Аллоҳга ва бани Одамдан бирортасига ҳожати бўлса, яхшилаб таҳорат қилсин, сўнгра икки ракат намоз ўқисин. Кейин Аллоҳга ҳамду сано ва Набий (соллаллоҳу алайҳи ва саллам)га салавот айтсин. Сўнгра: “Ҳалиму Карим Аллоҳдан ўзга (ибодатга сазовор) маъбуд йўқ. Улуғ Аршнинг Рабби Аллоҳ покдир. Оламларнинг Рабби Аллоҳга ҳамдлар бўлсин. Мен Сендан раҳматингга сабаб бўлувчи, мағфиратингни тақозо қилувчи нарсаларни ва ҳар бир яхшиликдан насиба, ҳар бир ёмонликдан саломатлик сўрайман. Менинг ҳеч бир гуноҳимни қўймай мағфират қилгин, ҳеч бир ғамимни қўймай кушойиш қилгин, Ўзинг рози бўлган ҳеч бир ҳожатимни қолдирмай, албатта, раво этгин. Эй раҳмлилар Раҳмлиси”, десин, деб айтдилар» (Имом Термизий, Ибн Можа).\nСАВОЛ: Баъзи одамлар болаларга кўзмунчоқ тақиб қўйишади. Кўзмунчоқ тақиш мумкинми?\nАммо кўзмунчоқни кўздан асрайди деб эмас, балки ёмон назарлар шу мунчоққа тушсин, деб тақилса, зарари йўқ. Зеро, “кўз” кўпинча илк кўрган нарсасига тегади.\nСАВОЛ: Ҳозирда денгиз маҳсулотлари кўп учрайди. Айтингчи, денгиз (суви)да яшайдиган қайси жонзотлар гўштини еса бўлади?\nСАВОЛ: Биз томонларда (Андижон вилоятининг Асака тумани қишлоқларида) “Мушкулкушод”, “Биби сешанба”каби хурофот маросимларни ўтказиш, уларда чироқ ёқиш, супрага сиғиниш ҳолатлар ҳамон давом этмоқда. Муҳтарам муфтий ҳазратлари, ўша ишларни бартараф этиш учун қандай тавсиялар берасиз?\nЖАВОБ: Жаҳолатни фақат маърифат бартараф этади. Шунинг учун аҳли илмлар соф Ислом эътиқодини оммага етказишда чарчамасликлари, хурофотнинг оқибати нима бўлишини тушунтиришлари керак.\nМушкулкушод маросимини ўтказиш, унда «Биби Мушкулкушод» номли қисса ўқиш хурофотдир. Банданинг бошига тушган мусибатни аритувчи, оғирини енгил қилувчи, мушкул ишларини кушода (ҳал) этувчи ягона Аллоҳ таолодир. Бинобарин, Аллоҳ таолодан бошқа бири ҳожатларни раво этади, дейиш мусулмонни диндан чиқаради.\nШунинг учун, бошига иш тушган одам ҳар хил ўринсиз ишларга ўзини урмай, Пайғамбаримиз (соллаллоҳу алайҳи ва саллам)дан ривоят қилинган дуоларни ўқиб, салавотлар айтиб, мушкулини осон қилишини Аллоҳ таолонинг Ўзидан сўрамоғи лозим.\nСАВОЛ: Жума намозида имом хутба ўқиётиб, қисқа муддатга ўтирган пайтида баъзилар қўл очиб дуо қилишади. Шу тўғрими?\nЖАВОБ: Йўқ. Намозда қилиш мумкин бўлмаган нарса имом хутбага чиққанида ҳам мумкин эмас. Хутба пайтида ҳатто тасбеҳ айтиш, акса уриб, ҳамд айтганга жавоб бериш, салом бериш ва алик олиш макруҳдир (“Муҳийт”).\nИмом хутба ўқиётиб, қисқа муддат ўтириб олиши ҳам хутбадан ҳисобланади. Шунинг учун у пайтда қўл очиб дуо қилиш мумкин эмас.\nСАВОЛ: Фарз намозларининг иккинчи ракатида жамоатга қўшилган киши намозининг биринчи ракати қайси бўлади? Имомга эргашиб, жамоат билан ўқиганими ёки имом салом берганидан сўнг ўзи ўқиган ракатими? Агар ўзи ўқиган ракати биринчиси ҳисобланса, демак, у имом иккинчи ракатда зам қилиб ўқиган сурадан олдин келадиган сурани зам қилиши керак бўладими?\nЖАВОБ: Жамоат намозида биринчи ракатга етиша олмаган киши масбуқ дейилади. Бизнинг мазҳабимизда масбуқ етишган ракатларини имомга иқтидо қилиб ўқийди. Сўнг қолган ракатларини ўзи ўқийди (Сарахсий “Муҳийт”). Масбуқ етолмаган ракатларини ўқишга тургандаги ракати қироат хусусида намозининг биринчи ракати бўлади, ташаҳҳуд хусусида эса кейинги ракати ҳисобланади. Шунинг учун, имом бир ракат ўқиганидан кейин қўшилган бўлса, кейин бир ракатга замсура қилади, агар икки ракатдан кейин қўшилган бўлса икки ракатга зам сура қилади. Масбуқ етишолмаган ракатларни ўқишга турганда танҳо намоз ўқувчи каби ҳисобланганидан замсураларни имомнинг зам сураси тартибига қараб ўқимайди.\nСАВОЛ: Уч, тўрт ракатли фарзларнинг охирги ракатида жамоатга қўшилган киши неча ракат ўқиб, қаъдага ўтиради?\nЖАВОБ: Шом намозининг охирги ракатига етишган масбуқ ета олмаган икки ракатнинг орасини қаъдага ўтириш билан айиради, шу тариқа у шом намозида уч марта қаъдада ўтирган бўлади. Ушбу икки ракатда Фотиҳа ва зам сура ўқийди. Бу ракатлардан бирида қироат қилмаса, намози бузилади.\nТўрт ракатли намозларнинг охирги ракатида жамоатга қўшилган масбуқ имомдан сўнг ўқиган биринчи ракатида Фотиҳа ва зам сура ўқийди. Кейин ўтириб ташаҳҳуд ўқийди. Сўнг туради ва бу ракатда ҳам Фотиҳани ўқиб, битта сурани зам қилади. Кейин рукуга боради, сажда қилади ва ўтирмасдан тўртинчи ракатга туради. Бу ракатда фақат Фотиҳа сурасини ўқийди. Шундан кейин охирги қаъдага ўтириб, ташаҳҳуд, салавот ва бошқа дуоларни ўқийди. Сўнг салом бериб, намозни тугатади (“Хулоса”).


Хитой автомобилларни глобал кузатиш тизимини жорий этмоқчи\nХитой автомобилларни глобал кузатиш тизимини жорий...\n15.06.2018 17:33 0 1092\nХитой ҳукумати «RFID» чипларидан фойдаланган ҳолда йўллардаги автомобилларни кузатиш имкониятини йўлга қўймоқчи, деб хабар беради «NV.ua».\nМазкур лойиҳа Хитой жамоат хавфсизлиги вазирлиги ҳамда Ҳаракат бошқармаси илмий институти томонидан таклиф этилмоқда. У 1 июлдан ишга тушади. Аввалига дастурда кўнгиллилар иштирок этиши мумкин бўлади, бироқ 2019 йилдан бошлаб у янги автомобиллар учун мажбурийга айланади.\nАвтомобилларга «RFID» чипларининг ўрнатилиши йўллардаги тирбандликларнинг олдини олишга ва бу орқали ҳавонинг ифлосланишини камайтиришга хизмат қилади. Шунингдек, Хитой ушбу чиплар орқали террорчилик ҳужуми каби хавфларни тўхтатиб қолиш ниятида.\nҲиндистон, Жанубий Африка ва Бразилия, шунингдек, Дубай амирлигида «RFID» чипларидан турли мақсадларда фойдаланиб келинади: ёқилғи учун тўловдан тортиб, автотураргоҳ ва пулли йўллардан фойдаланишда, шунингдек, чипталар харид қилиш ва жарималарни тўплашда.\nХалқаро тадқиқотлар ва стратегия марказининг катта вице-президенти Жеймс Эндрю Льюиснинг сўзларига қараганда, «RFID» чиплари ҳукуматга ўз фуқароларини мониторинг қилишда ёрдам беради.\nХитой автомобил кузатув RFID\nЖамият 26/04, 14:01\nЭнди Наманганда ҳам автомобиль ишлаб чиқарилади\nХориж 04/06, 00:57\nХитойлик эркакни автомобилда кўмишди (видео)


Чеченистон мактабларида ҳижобда юришга рухсат берилди\n14:30 / 31.03.2017\nЧеченистон парламенти маҳаллий анъаналар ва эътиқоддан келиб чиқиб кийинишга рухсат берди. Бу ҳақида қонунчилик органи матбуот хизматига асосланиб, РИА "Новости" хабар берди.\n"Мазкур қонун лойиҳаси ташкилотларнинг таълимий фаолияти самарадорлиги ва ўқувчиларнинг конституцион ҳуқуқларини таъминлашни яхшилашда инкор этиб бўлмайдиган юридик ҳужжат бўлиб хизмат қилади", - дея изоҳ берди спикер Магомед Даудов.\nПарламентда янги қоидалар "Россия Федерациясидаги таълим тўғрисида"ги федерал қонунга зид келмаслиги таъкидланди.\nРоссия мактабларида ҳижоб ва бошқа диний кийимларда юриш жамиятда турли баҳсларга сабаб бўлди. Январь ойи охирида таълим ва фан вазири Ольга Васильева кишилар ўзининг динга бўлган муносабатини ташқи атрибутлар ёрдамида таъкидламаслиги кераклигини айтганди.\nЧеченистон раҳбари Рамзан Қодиров вазирнинг сўзларини кескин танқид қилди. У ҳижобга қарши чиқувчилар мактаблардаги бошқа муаммоларни ҳал қилса, мақсадга мувофиқ бўлишига ишора қилди.\nЧеченистон ҳижоб рухсат мактаблар\nУмумтаълим мактабларида баҳорги таътил санасига доир расмий маълумот берилди


Кутилмаганда Исломободга келиб, Покистон президенти Парвез Мушарраф билан музокара ўтказган АҚШ вице-президенти Дик Чейни Покистоннинг қабилалар назоратидаги ҳудудларида “Ал-Қоида” жангарилари қайтадан бирлашаётгани борасида хавотир билдирди.\nПокистон расмийлари тарқатган баёнотда айтилишича, Дик Чейни толиблар баҳорда НАТОнинг Афғонистондаги кучларига қарши ҳужум уюштириши ҳақидаги разведка маълумотлари АҚШда жиддий хавотир уйғотаётганини таъкидлаган. Сўнгги пайтда Покистоннинг Афғонистонга туташ чегара ҳудудларда фаоллиги ортган “Толибон” ва “Ал-Қоида” жангариларига қарши фаол кураш олиб бормаётгани Кобул ва Вашингтоннинг танқидига учрамоқда. Покистон раҳбари Буюк Британия ташқи ишлар вазири Маргарет Беккет билан ҳам учрашди. Британиялик расмий учрашувда хавфсизлик соҳасидаги ҳамкорлик ва Афғонистонда инглиз ҳарбийлари сонини ошириш каби масалалар муҳокама этилганини маълум қилди. Буюк Британия мудофаа вазири Дес Браун эса Афғонистонга қўшимча британиялик 1400 ҳарбий юборилишини билдирди.


ЎзА - Термизда умидли каратэчилар сараланди\nТермизда умидли каратэчилар сараланди\nБугун мамлакатимизда спортнинг каратэ тури тобора оммалашиб бормоқда. Айниқса, ушбу спорт турининг Токио-2020 ёзги Олимпия ўйинлари дастурига киритилиши каратэга бўлган қизиқишни ошириб юборди. Ўзбекистон каратэ Миллий федерацияси ҳам кунчиқар юртда бўладиган тўрт йилликнинг нуфузли мусобақасида муносиб иштирок этиш мақсадида машғулотларга зўр бермоқда.\nШу билан бирга федерация ишчи гуруҳи жойларда ўтказилаётган мусобақалар орқали ёш ва иқтидорли спортчиларни саралаб олиш ҳамда уларга халқаро ареналар сари йўл очишга ҳам жиддий эътибор бермоқда. Шу мақсадда Ўзбекистон каратэ Миллий федерацияси ишчи гуруҳи Сурхондарё вилоят каратэ Миллий федерацияси билан ҳамкорликда болалар ва ўсмирлар ўртасида вилоят чемпионатини ўтказди. Термиз шаҳрида ўтказилган мусобақада вилоятнинг барча туманларидан умидли ёшлар ғолиблик учун татамига чиқишди.\nҚизғин ва муросасиз кечган беллашувларда ўз вазн тоифаларида Азиза Алиқулова, Рухшона Поёнова, Юлдуз Алиқулова, Самандар Сафаров, Меҳриддин Тўрахонов сингари умидли ёшлар ғолиблик шоҳсупасига кўтарилишди. Ажаб эмаски, бу спортчилар Ўзбекистон каратэ WKF терма жамоасининг яқин келажакдаги аъзоларига айланишса.\nДарвоқе, мусобақа доирасида Ўзбекистон каратэ Миллий федерацияси томонидан ҳакамлар учун ҳам семинар ташкил этилди. Бу бежиз эмас, зеро қитъа ва жаҳон чемпионатлари каби нуфузли мусобақаларда спортчилар билан бирга ҳакамлар ҳам юртимиз шарафини ҳимоя қилишади. Бунга Равшан Эрматовнинг футбол оламида эришаётган муваффақиятлари ёрқин мисол бўлади. Шу боис ҳам Ўзбекистон каратэ Миллий федерацияси спортчилар билан бирга халқаро майдонларда Ўзбекистоннинг юзини ерга қаратмайдиган ҳакамларни тарбиялашга ҳам алоҳида эътибор қаратмоқда.


Кўп квартирали уйнинг ертўласидан фойдаланиш тартиби белгиланди — Review.uz\nЕртўладан фойдаланганлик учун тўланадиган ижара тўловларининг энг кам миқдорлари тегишлича Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан тасдиқланади.\nҲукумат қарори билан Кўп квартирали уйнинг ертўласидан фойдаланиш тартиби тўғрисидаги низом тасдиқланди.\nНизомга кўра, ертўладан фойдаланиш кўп квартирали уйдаги жойлар мулкдорларининг розилигига асосан амалга оширилади.\nЕртўладан жойлар фақат ертўлада шуғулланилиши мумкин бўлган қуйидаги фаолият турларини амалга ошириш учун берилади:\n- озиқ-овқат ва ноозиқ-овқат товарлари билан савдо қилиш (дўконлар, киоскалар, дўкончалар ва бошқалар);\n- маиший хизмат кўрсатиш (сартарошхона, пойабзал тикиш ва таъмирлаш, оптика, соат созлаш устахоналари, тикувчилик ва каштачилик, ателье);\n- умумий овқатланиш (ресторанлар, кафе, кафетерийлар, музқаймоқ ва чанқовбосди ичимликлар барлари, газакхоналар);\n- банк хизматлари кўрсатиш (банкларнинг бўлимлари ва валюта алмаштириш пунктлари);\n- алоқа хизматлари кўрсатиш (почта бўлими) ва курьерлик фаолияти;\n- газеталар, журналлар ва китоб маҳсулотлари билан савдо қилиш;\n- бижутерия ва жевакларни тайёрлар ва таъмирлаш;\n- гулчамбарлар, сунъий гуллар ва гул маржонларини тайёрлаш;\n- рассомлик ва ҳайкалтарошлик;\n- хизмат кўрсатиш ва тадбиркорларнинг офислари ҳамда идоралари;\n- видео ва фотосуратга олиш, компьютер хизматлари;\n- таржима ва таҳрир хизматлари;\n- дизайн, чизмачилик-графика хизматлари;\n- кийим-кечак ва идишларни ижарага бериш хизмати;\n- газламаларга нақшлар солиш, трафаретли босма ва қўлда расм чизиш хизматлари;\n- жисмоний тарбия ва спорт муассасалари фаолияти;\n- давлат ташкилотларини жойлаштириш;\n- суғурта ташкилотларини жойлаштириш.\nМазкур фаолият турларини ёнғинга қарши ва техник шартларнинг минимал талаблари асосида ташкил этишга рухсат берилади.\nИжара тўловлари ушбу кўп квартирали уйнинг умумий мол-мулкини сақлаш харажатларига йўналтирилади.\nЕртўладан фойдаланувчи томонидан уни бошқа шахсларга сотиш, ҳадя этиш, гаровга қўйиш ва ижарага беришга йўл қўйилмайди.


Тожикистон МХДҚ Қирғизистон билан чегарадаги отишма сабабини айтди\nҚайд этилишича, чегарадаги отишма натижасида 19 ёшли тожикистонлик ҳарбий хизматчи оёғидан ярадор бўлган.\nТОШКЕНТ, 24 май — Sputnik. Тожикистон Миллий хавфсизлик давлат қўмитаси Қирғизистон билан чегарада юзага келган вазият юзасидан баёнот берди.\nМамлакат МХДҚ Чегара қўшинлари матбуот хизмати хабарига кўра, қирғиз томони Тожикистон билан чегарада илгари имзоланган битимларни бузган. Якшанба куни Чичилик қишлоғидан бўлган қирғиз чўпонлари чегарани кесиб ўтиб, Суғд вилояти ҳудудига ўтган.\nЧегараолди режими бузилиши Пули Офтобрўя қишлоғи аҳолисининг норозилигига сабаб бўлган ва улардан Тожикистон ҳудудини тарк этишларини сўрашган.\n“Қирғиз томони чегаранинг баҳсли ҳудудлари чизиғини белгилайдиган икки томонлама битимга риоя қилмасдан ҳодиса жойига чегарачиларнинг қўшимча кучини жўнатган ва улар Пули Офтобрўянинг қуролсиз одамларига қарата ўт очган”, - дейилган хабарда.\nҚайд этилишича, отишма натижасида 19 ёшли тожикистонлик ҳарбий хизматчи оёғидан ярадор бўлган.\nТожик томони қирғиз чегарачиларининг ушбу провакацион хатти-ҳаракатларини давлат чегарасидаги вазиятни сунъий беқарорлаштиришга уриниш деб баҳолаган.\nҲозирги вақтда Қирғизистон ва Тожикистоннинг тегишли орган вакиллари вазиятни нормаллаштириш учун аҳоли ўртасида тушунтириш ишларини олиб бормоқда\nАввалроқ Қирғизистон ва Тожикистон чегарасида навбатдаги қисқа отишма содир бўлгани хабар қилинган эди. Қирғизистон Давлат чегара хизмати хабарига кўра, қирғиз чегарачилари Баткент вилояти ҳудудида Тожикистоннинг Ворух қишлоғи аҳолисининг мол боқишга бўлган уринишини олдини олишган. Шунингдек, тожик томонидан номаълум шахслар қирғизистонлик чегарачиларга қарата ўт очгани айтилган эди.


Бош сахифа - Диққтатга сазовор жойлар - Самарқанднинг диққатга сазавор жойлари - Шердор мадрасаси\nXVII аср. Шердор мадрасаси Регистон мажмуасига кирадиган обида бўлиб, у Самарқанд ҳокими Ялангтўш Баҳодир томонидан 1619-1636 йиллари Мирзо Улуғбек хонақоҳи ўрнига қурдирилган. Шердор мадрасаси Улуғбек мадрасасининг рўпарасида бир ўқ чизиғи бўйлаб жойлашган. Ўрта Осиё меъморлигида кўп учрайдиган қўш услубдан фойдаланилган. Пештоқ равоғи тепаси диққатга сазовор: қизғш зарҳал шер оқ оҳуни қувмоқда. Қуёш бодомқовоқ, қийиқ кўзли юз шаклида тасвирланиб, зарҳал тусли ёғду билан ҳошияланган. Мадраса пештоқига Ялангтўш Баҳодирни улуғловчи шеър битилган. Шердор сўзи “Шер акси бор “, деган маънони англатади.\nХожа Аҳрор Валий мажмуаси (1404-1490) Тиллақори мадрасаси


Қашқадарё вилоятининг Қамаши тумани Манғит маҳалласида 109 ёшли уруш қатнашчиси Рўзибой бобо Сатторов яшайди.\n- У кунларнинг оғриғи ҳамон қалбимдан кетмаган, - дейди Рўзибой бобо уруш даврининг оғир ва машаққатли йилларини хотирлар экан. - Ўшанда 1941 йилнинг июль ойи эди. Бир нечта яқинларим билан бирга Ғузор туманидаги поезд вокзалига бордим. Вокзал мен каби фронтга жўнаётган аскарлар, уларнинг қариндошлари билан тўла экан. Йигитлар ўзларини мағрур тутиб, тез орада урушдан ғалаба билан қайтишига яқинларини ишонтиришга ҳаракат қилар, уларнинг кўнглини олишга уринар, аммо ҳамманинг юз-кўзида қандайдир маҳзунлик зоҳир эди.\nУрушга отланганлар орасида ўзимизнинг Манғит қишлоғидан ҳам дўстларим, биродарларим кўп эди. Яқинларим билан хайрлашгач, қишлоқдош йигитлар билан бирга вагонга жойлашдим. Поезд ўрнидан қўзғала бошлади.\nЖуда кўпчилик, оналар, сингиллар, ёш келинчаклар анча жойгача поезд ортидан югуриб, қўл силтаб қолишганди. Уларнинг "Ой бориб, омон қайтинглар! Тез-тез хат ёзинглар!" деган илтижоли ҳайқириқлари ҳамон қулоқларимдан кетмаган.\nПоезд бир неча кундан сўнг Волга бўйидаги шаҳарлардан бирига етиб келди. Бирдан жангга кирамиз, деб ўйлагандим. Аммо аввал тайёргарликдан ўтишимиз кераклигини айтишди. Ўша жойларда ҳам билагида кучи бор, қўлидан иш келадиган барча эркаклар жангга олинган, натижада хўжалик ишлари қолиб кетганди. Биз ҳарбий тайёргарлик билан бир вақтда хўжалик ишларига ёрдамлаша бошладик. Ҳамма бир мақсад йўлида бирлашган, кеча-кундуз тинимсиз ишласак-да, ҳеч ким чарчадим, демас, қилаётган ҳар бир ишимиз душманга зарба бўлишини истардик.\nШу йилнинг сентябрь ойи охирларига бориб яқин кунлар ичида жангга киришимиз ҳақида айтишди. Бу пайтда душман ҳам шаҳарга яқинлашиб қолган эди. Ҳамма мудофаага отланадиган бўлди. Мени 354-гвардиячи ўқчи полкига ёзишди.\nБиз душман аскарларининг тинимсиз ҳужумларини қайтаришга уринар, гоҳ ортга тисарилишга мажбур бўлсак, гоҳида олдинга силжирдик. Ана шу жангларда кўплаб дўстларим, сафдошларимдан айрилганман. Улар орасида турли миллат вакиллари бор эди. Кейин бошқа ҳудудларга ўтиб, жанг қилдик. Менга аёвсиз жангларда кўрсатган қаҳрамонликларим учун сержант унвони беришди. Аммо ўша пайтларда мен каби барча йигитларнинг мақсади битта - халқларимиз бошига шундай оғир кунларни солган душманни яксон қилиш эди.\nАниқ эсимда, 1944 йилнинг 15 май куни, вақт чошгоҳдан ошган палла эди. Полкимиз навбатдаги ҳужумга шай, фақат буйруқ кутаётгандик. Ниҳоят, командирнинг "Олға!" деган жанговар буйруғи жаранглади. Ҳамма олдинга ташланди. Душман ҳам шуни пойлаётган экан. Биз окопдан чиқиб, олдинга ҳаракатланишимиз билан снарядлар улоқтиришди. Улардан бири шундоқ ёнимда портлади. Снаряд парчаси сонимга кириб кетган экан, кўп қон йўқотиб, ҳушимдан кетдим...\nГоспиталда 3 ой даволаниб, бироз ўзига келган сержант Рўзибой Сатторов уйга қайтиши ҳам мумкин эди. Лекин қалбида душманга нисбатан нафрат олови қайнаётган ўзбек ўғлони яна жангга киришни, сафдошларига ёрдам беришни истади.\nРўзибой Сатторов урушнинг сўнгги кунига қадар жанг қилиб, фашизм устидан қозонилган тарихий ғалабага ўз ҳиссасини қўшди. Шундан сўнг ҳам бир йил давомида уруш бўлган ҳудудларда халқ хўжалигини тиклаш ишларида фаол қатнашиб, 1946 йилда жонажон қишлоғига қайтиб келди. Йиллар давомида турли соҳаларда ҳалол меҳнат қилиб, обрў-эътибор топди.\nПиру бадавлат отахон бугун фарзандлари, невара-чеваралари ардоғида, шафқатсиз урушни кўрган инсон сифатида тўкин-сочинлик, фаровонлик барқарор бўлишини тилайди.\nЎзМТДП Қамаши туман кенгаши


Хоразм вилояти Янгибозор туманидаги Қаландардўрман қишлоғида жойлашган ўйингоҳда ички ишлар органлари пробация гуруҳи ҳисобида турган шахслар ўртасида «Мен билан оилам ғурурлансин» шиори остида мини футбол мусобақаси бўлиб ўтди.\nТуман ИИБ ҳамда Ёшлар иттифоқи туман кенгаши билан ҳамкорликда ўтказилган беллашувда учта жамоа ғолиблик учун баҳс олиб борди. Ҳакамлар ҳар бир жамоанинг иштирокини диққат билан кузатиб, муносиб баҳолаб боришди.\nҚизғин ва муросасиз кечган баҳслар якунида «марказ» жамоаси ғолиб чиқди. Шунингдек, мусобақада «Энг моҳир ҳужумчи», «Энг моҳир ҳимоячи» ва «Энг моҳир дарвозабон» номинациялари бўйича ҳам ғолиблар аниқланди.\nҒолиб ва совриндорлар ташкилотчиларнинг диплом ҳамда эсдалик совғалари билан тақдирланди.\nЯнгибозор тумани ИИБ пробация гуруҳи катта инспектори, подполковник.


3та туманда туризм соҳасидаги тадбиркорлар учун махсус солиқ режими татбиқ этилади\nЎзбекистон 13:08 / 21.10.2021 481\n“Зомин, Фориш, Бахмал туманлари ва “Айдар-Арнасой” кўллар тизимида қўшимча туристик зоналар ва дам олиш масканларини барпо этиш бўйича 300 миллион долларлик лойиҳалар амалга оширилиб, 25 минг иш ўринлари яратилади.\nБунинг учун, махсус дастур қабул қилиниб, унда қуйидагилар назарда тутилади: Жиззах шаҳридаги темир йўл вокзалидан ушбу ҳудудлардаги туристик мажмуаларга тезюрар автобуслар қатнови йўлга қўйилади; Тошкент шаҳри ва бошқа ҳудудлардан уюшган ҳолда келадиган туристларга транспорт харажатларининг бир қисми қоплаб берилади; ушбу туманларнинг туризм объектларигача йўл ва электр таъминотига 200 миллиард сўм ажратилади.\nАҳоли хонадонларида “оилавий меҳмон уйлари”ни йўлга қўйиш учун ўқув маркази ташкил этилади ва имтиёзли кредитлар, субсидия ва янги енгилликлар пакети жорий этилади. Ушбу туманлардаги туризм соҳасидаги тадбиркорлар учун махсус солиқ режими татбиқ этилади. Бунда, уч йил давомида айланмадан олинадиган солиқ ва ижтимоий солиқни 1 фоиз ставкада, мол-мулк, ер, сув солиқларини ҳисобланган суммадан бор-йўғи 1 фоизини тўлайди. Йўл бўйларида савдо, умумий овқатланиш ва хизмат кўрсатиш объектлари қурилади.\nШунингдек, “Зомин” туристик ҳудудида замонавий тоғ-чанғи комплекси, тоғ-дор йўли, 8 та сиҳатгоҳдан иборат “рекреацион зона” барпо этилади. Умуман, кичик бизнес ва хизматлар соҳасида “маҳаллабай” ишлаш орқали вилоятда 100 мингта янги иш ўринлари ташкил этилади”, деди президентликка номзод.\n15:30 / 18.11.2021 25350


Чақалоғини сотиб, Россияга кетмоқчи бўлган эди...\n10:50 / 29.11.2016 12477\nОрзигул Жумаева (исм ва фамилиялар ўзгартирилган) 1993 йилда ғузорлик Эргаш исмли йигитга турмушга чиқди. Тўрт нафар фарзандли бўлишди, аммо оиладаги келишмовчиликлар сабаб 2008 йилда ажрашишди. Болаларнинг ҳаммаси отаси қўлида қолди. Бу ҳақда “Ҳуқуқ” нашри ёзмоқда.\nОрзигул 2014 йилда ишлаш учун Россиянинг Новосибирск шаҳрига кетди. Ўша ерда деҳқонободлик бир эркак билан танишиб, бирга яшади. Ундан ҳомиладор бўлиб қолгач, 2015 йилнинг бошида уйига қайтди. Кўзи ёригач, боласи билан онасининг уйида яшай бошлади.\nУ ҳақида эшитган Адолат исмли аёл Орзигулнинг фарзандини боқиб олмоқчи бўлди. Чунки Адолатнинг 18 йиллик турмушидан боласи йўқ эди. Шу сабаб аёл дугонаси Раҳима билан Орзигулнинг ёнига борди. Гурунг узоқ давом этди. Ва ниҳоят Орзигул Россияга кетиш учун унга 2 млн 800 минг сўм кераклигини айтди. Адолат сумкасидан 1 млн 300 минг сўм ва 300 АҚШ доллари чиқариб берди. Орзигулдан болани ўз ихтиёри билан берганлиги тўғрисида тилхат ёздириб олди.\nАммо орадан вақт ўтиб Орзигул фарзандини соғина бошлади ва Адолатдан пулларни олиб, боласини қайтариб беришини сўради. Аммо аёл бунга унамади. Шунда Орзигул участка инспектори ҳузурига бориб, бор гапни айтиб берди.\nЖиноят ишлари бўйича Муборак туман суди қарори билан Орзигул Жумаева ҳамда Адолат Бўроновага 6 йил озодликдан маҳрум қилиш жазоси тайинланди. Жазо шартли ҳисобланиб, 3 йил синов муддати белгиланди. Ўртага тушган Нигора Муродова ва Раҳима Жовлиева эса 5 йил муддатга озодликдан маҳрум қилинди. Уларга ҳам жазо шартли ҳисобланиб, 2 йил синов муддати белгиланди. Ашёвий далиллар ҳисобланмиш чақалоқ савдосида ишлатилган пуллар давлат даромадига мусодара қилинди.